b'\n_START_ARTICLE_\nKoko Taylor\n_START_PARAGRAPH_\nKoko Taylor (oik. Cora Walton, 28. syyskuuta 1928 Shelby County, Tennessee \xe2\x80\x93 3. kes\xc3\xa4kuuta 2009 Chicago, Illinois) oli yhdysvaltalainen blueslaulaja._NEWLINE_Taylor asui nuorena Memphisiss\xc3\xa4. Vuonna 1954 h\xc3\xa4n muutti rekkakuskina ty\xc3\xb6skennelleen aviomiehens\xc3\xa4 Robert Taylorin kanssa Chicagoon. Koko Taylor alkoi esiinty\xc3\xa4 kaupungin bluesklubeissa, joissa h\xc3\xa4nen voimakas \xc3\xa4\xc3\xa4nenk\xc3\xa4ytt\xc3\xb6ns\xc3\xa4 her\xc3\xa4tti lopulta vuonna 1962 tuottaja Willie Dixonin huomion. Dixon j\xc3\xa4rjesti Taylorille lis\xc3\xa4\xc3\xa4 keikkoja sek\xc3\xa4 levytyssopimuksen. Vuonna 1965 Taylor levytti Chess-yhti\xc3\xb6lle suurimman hittins\xc3\xa4, joka oli versio Dixonin alun perin Howlin\xe2\x80\x99 Wolfille tekem\xc3\xa4st\xc3\xa4 kappaleesta "Wang Dang Doodle". Single nousi R&B-listoilla sijalle nelj\xc3\xa4 ja sit\xc3\xa4 myytiin yli miljoona kappaletta. T\xc3\xa4t\xc3\xa4 onnistumistaan Taylor ei pystynyt en\xc3\xa4\xc3\xa4 toistamaan, vaikka jatkoi levytt\xc3\xa4mist\xc3\xa4 vuosikymmeni\xc3\xa4._NEWLINE_Keikkailu USA:ssa 1960-luvun lopulla ja 1970-luvun alussa toi Taylorille paljon uusia faneja. Saatuaan levytyssopimuksen Alligator Recordsille levyt meniv\xc3\xa4t kaupaksi laajemmalle yleis\xc3\xb6lle. Alligatorille Taylor levytti tusinan verran levyj\xc3\xa4. Siin\xc3\xa4 sivussa h\xc3\xa4net on nimetty monesti Grammy-ehdokkaaksi, ja h\xc3\xa4n on voittanut 25 W.C. Handy -palkintoa (enemm\xc3\xa4n kuin kukaan muu artisti). Vuonna 1989 Taylor joutui auto-onnettomuuteen. H\xc3\xa4n esiintyi 1990-luvulla muutamissa elokuvissa ja avasi 1994 Chicagoon bluesklubin, joka tosin suljettiin 1999._NEWLINE_Taylor vaikutti urallaan lukuisiin muihin naislaulajiin, joista voidaan mainita esimerkiksi Bonnie Raitt, Shemekia Copeland, Janis Joplin, Shannon Curfman, ja Susan Tedeschi. Taylor lauloi viel\xc3\xa4 viimeisin\xc3\xa4 vuosinaan noin sadassa konsertissa vuodessa._NEWLINE_Taylor kuoli 3. kes\xc3\xa4kuuta leikkauksen aiheuttamiin komplikaatioihin Chicagossa.'